जिस पर लाल डायरी छीनने का आरोप, वह विधायक बोले- CM कोई डायरी चाहते तो मंत्री को क्यों भेजते?
Rajasthan Congress MLA Rafeek Khan Exclusive Interview. राजस्थान की राजनीति में भूचाल लाने वाली डायरी के भीतर क्या लिखा है? इसका खुलासा तो अभी तक नहीं हुआ है,
राजस्थान की राजनीति में भूचाल लाने वाली डायरी के भीतर क्या लिखा है? इसका खुलासा तो अभी तक नहीं हुआ है, लेकिन इतना तय है कि राजस्थान पर्यटन विकास निगम (आरटीडीसी) के चेयरमैन धर्मेन्द्र राठौड़ को डायरी लिखने का शौक है।
उनके पास एक लाल डायरी वाकई थी। मंत्री परिषद से बर्खास्त किए गए पूर्व सैनिक कल्याण राज्य मंत्री राजेन्द्र सिंह गुढ़ा जिस लाल डायरी से राजनीतिक बवाल मचाए हुए हैं, वो अब कहां है फिलहाल कोई नहीं जानता।
यह कहना है आदर्श नगर (जयपुर) से विधायक रफीक खान का। खान ही वो पहले विधायक थे, जो सोमवार को विधानसभा में संसदीय कार्य मंत्री शांति धारीवाल को गुढ़ा के कथित हमले से बचाने के लिए बीच में आए थे। भास्कर ने इस पूरे मामले और लाल डायरी के बारे में खान से विशेष बातचीत की है। प्रस्तुत है उस बातचीत के प्रमुख अंश…
भास्कर : सदन में सोमवार को क्या घटना हुई थी और यह लाल डायरी क्या चीज है ?
रफीक खान : वो (गुढ़ा) कहते हैं कि उनके पास कोई लाल डायरी है जो आरटीडीसी चेयरमैन धर्मेन्द्र राठौड़ की है। मेरी इस विषय में धर्मेन्द्र राठौड़ से बात हुई है, तो उन्होंने बताया कि वे डायरी लिखते हैं। उन्हें डायरी लिखने का शौक है। अब जिसे डायरी लिखने का शौक होता है, वो उस में कोई हिसाब-किताब तो लिखता नहीं। रोजमर्रा की बातें लिखता है। किससे मुलाकात हुई, किसके लिए क्या किया, कहां गए, दिन भर क्या रहा आदि।
गुढ़ा बेवजह विधानसभा अध्यक्ष सीपी जोशी से बहस कर रहे थे। उन्हें अपनी बात कहने का हक है, लेकिन जब जोशी उनसे अपने स्थान पर जाने की बात लगातार कह रहे थे, तो उन्हें मानना चाहिए था। बाद में मंत्री शांति धारीवाल के पास आ गए और उनका माइक नीचे गिरा दिया। वे उन पर हमलावर हो गए थे। मुझे लगा स्थिति बिगड़ सकती है, तो मैं उन्हें रोकने के लिए बीच में आ गया, बाद में सदन में मार्शल्स को बुलाया गया और गुढ़ा को बाहर भेजा गया।
भास्कर : क्या उस वक्त गुढ़ा के हाथ में लाल डायरी थी और क्या आपने वो डायरी देखी या पढ़ी है ?
रफीक खान : बिल्कुल, उस वक्त उनके हाथ में लाल डायरी थी। कल सदन में बहुत सी लाल डायरियां थीं। बीजेपी विधायकों के हाथों में भी लाल डायरियां थीं। मैंने गुढ़ा को रोका जरूर था, लेकिन डायरी अब कहां है मुझे नहीं मालूम। हो सकता है गुढ़ा ने खुद ही अपनी शर्ट में छुपा ली हो डायरी। हो सकता है उन्होंने किसी को वो डायरी दे दी हो। हो सकता है मार्शल्स के साथ हुई धक्का-मुक्की में वो डायरी कहीं गिर गई हो। जो भी हुआ हो इसकी विधिवत पड़ताल तो विधानसभा के माध्यम से ही की जानी चाहिए।
भास्कर : गुढ़ा आपके साथी रहे हैं, तो इस घटना से पहले कभी उनके साथ इस डायरी के बारे में कभी कोई बातचीत आप से हुई थी?
रफीक खान : नहीं, गुढ़ा से इस डायरी के बारे में तो कभी कोई बात नहीं हुई। इतना जरूर पता लगा कि धर्मेन्द्र राठौड़ डायरी लिखने के आदी हैं।
भास्कर : क्या धर्मेन्द्र राठौड़ से इस डायरी के बारे में कभी आपकी कोई बातचीत हुई है कि कोई आपत्तिजनक बातें उसमें लिखी हुई हैं?
रफीक खान : देखिए, डायरी लिखने वाला आदमी कोई बच्चा तो है नहीं। वो उस में अकाउंट तो लिखेगा नहीं। डायरी एक इमोशनल मसला है। उसमें कभी भी कोई यह थोड़ी लिखता है कि आज मैंने यह खर्चा किया। यह सब बातें आधारहीन हैं कि डायरी में कुछ भी आपत्तिजनक लिखा हुआ है।
भास्कर : गुढ़ा कह रहे हैं कि उन्हें सीएम गहलोत ने कहा था कि वो ताला तोड़कर डायरी निकाल कर लाएं और उनके साथ उस वक्त राजस्व मंत्री रामलाल जाट व पूर्व विधायक धीरज गुर्जर भी मौजूद थे?
रफीक खान : सीएम साब क्यों ताला तोड़ने की बात करेंगे। वे तो खुद ही सक्षम हैं, वे क्यों ताला इनसे तुड़वाएंगे। किसी भी प्रदेश में ऐसा नहीं होता है। जब आप चार साल तक मंत्री थे, तब तो सब बातें सही थी। अब आप में कोई नाराजगी हो गई, तो यह सब बातें सामने आ रही हैं। बीजेपी का प्रोपेगेंडा भी है।
भास्कर : आपको लगता है कि बीजेपी की इस में साजिश है?
रफीक खान : देखिए, बीजेपी को यह सबसे बड़ी कसक है। वे मणिपुर, गोवा, मध्यप्रदेश, कर्नाटक, महाराष्ट्र में सरकारें गिराने में सफल रहे, लेकिन राजस्थान में नहीं। ऐसे में अब चूंकि चुनाव आ रहे हैं, तो बीजेपी को राजस्थान में खीज है, जो किसी न किसी तरह से सामने आ रही है। बीजेपी ने सदन में ना-पक्ष की लॉबी में हुई बैठक में ही माहौल खराब करना तय कर लिया था।
भास्कर : तो क्या गुढ़ा बीजेपी के साथ ब्लैकमेलिंग या कोई पॉलिटिकल स्टंट कर रहे हैं?
रफीक खान : मैं तो इतना ही कह सकता हूं कि कोई भी बात हो तो किसी को भी घर में बैठकर बात करनी चाहिए। पार्टी में बात करनी चाहिए थी। हमारे प्रभारी सुखजिंदर सिंह रंधावा भी कह चुके हैं कि अनुशासनहीनता बर्दाश्त नहीं की जाएगी।
भास्कर : गुढ़ा ने कभी लाल डायरी के बारे में पार्टी फोरम पर (घर में) बात की थी, या उन्हें पार्टी की तरफ से ठीक से एड्रेस नहीं किया गया?
रफीक खान : वे हंसी-मजाक जरूर करते थे। वो उनकी खास शैली भी है, लेकिन गंभीर रूप से कभी पार्टी फोरम में उन्होंने अपनी पीड़ा या कुंठा जाहिर नहीं की।
भास्कर : धर्मेन्द्र राठौड़ से कभी आपने पूछा कि उन्होंने सच में इस लाल डायरी में कुछ आपत्तिजनक लिखा है क्या?
रफीक खान : मैं अभी चार-पांच दिन पहले उनसे मिला था। प्रदेश प्रभारी रंधावा के सामने की बात है। बस हमारे बीच सामान्य बातें ही हुई थीं। इस डायरी के बारे में तो ऐसी कोई बात उन्होंने बताई तो नहीं।
भास्कर : क्या लगता है आपको सही में कोई डायरी है या केवल कोई खेल रचा गया है?
रफीक खान : अगर गुढ़ा के पास कोई डायरी है और उसमें सही में ऐसा कुछ भी लिखा हुआ है, तो फिर उन्हें प्रेस के सामने रख देनी चाहिए। जिस डायरी को आप सदन में टेबल करने जैसे एक्सट्रीम लेवल पर जा रहे थे, तो फिर किस बात का पर्दा है। दिखा देनी चाहिए डायरी। क्या लिखा है लोगों को बता देना चाहिए।
यह खाली एक सेंसेशन करने की कोशिश है। मीडिया के सामने क्यों नहीं रख रहे। अगर कुछ दम है डायरी में तो उसे छुपाने की जरूरत क्या है। एक तरफ तो वे कह रहे हैं कि राज्यसभा चुनाव, क्रिकेट चुनाव, खरीद-फरोख्त-लेन-देन के बारे में लिखा हुआ है। सीएम के बारे में अनर्गल बातें कर रहे हैं, तो फिर दिखा देना चाहिए ना। यह बेवजह हंगामा करने की जरूरत ही क्या है।
भास्कर : गुढ़ा बार-बार कह रहे हैं कि अजमेर ब्लैकमेल कांड से लेकर अब तक बहुत से लोग हैं जो दुष्कर्मी रहे हैं, लेकिन सदन में बैठे हैं। यह बातें कहां से आई?
रफीक खान : आज अचानक क्यों? जिन बातों का कोई तथ्य नहीं है, उन पर क्या चर्चा करनी है। यह बातें बिना किसी आधार के अचानक उठाने का क्या तुक है।
भास्कर : क्या गुढ़ा सरकार को दबाने या ब्लैकमेल करने की कोशिश कर रहे हैं।
रफीक खान : मैं, ऐसा नहीं मानता।
भास्कर : आगे क्या गुढ़ा को मनाया जाएगा?
रफीक खान : हमारे प्रदेशाध्यक्ष और मुख्यमंत्री हैं इसके लिए। वे इस मामले को देखेंगे। मेरा मानना है कि कभी भी किसी को दूरियां इतनी नहीं बढ़ानी चाहिए कि हम लोग बाद में बैठकर बात भी न कर सकें। राजनीति में फ्यूचर में क्या होने वाला है, उसका अंदाजा आज नहीं लगाया जा सकता।
कौन है धर्मेन्द्र राठौड़, कैसे कर्मचारी नेता से सियासत में छाए?
आरटीडीसी के चेयरमैन 55 वर्षीय धर्मेन्द्र राठौड़ एक कर्मचारी नेता रहे हैं। कर्मचारी संगठनों के काम-काज के चलते सीएम गहलोत के करीबी बने धर्मेन्द्र राठौड़ न तो केबिनेट मंत्री हैं और न ही विधायक-सांसद।
लेकिन राजनीतिक हलकों में वे सीएम अशोक गहलोत के सबसे करीबी लोगों में शामिल हैं। वर्ष 1998 में कर्मचारी नेता उदय सिंह राठौड़ को बनीपार्क (जयपुर) से कांग्रेस ने टिकट दिया था। वे जीते और विधायक बने। बाद में 2003 में वे चुनाव हार गए।
इसके बाद से कर्मचारी वर्ग में धर्मेन्द्र राठौड़ का नाम तेजी से ऊपर आया। उन्होंने निर्दलीय बानसूर (अलवर) से 2008 में चुनाव भी लड़ा था, लेकिन वे चुनाव हार गए थे।
सीएम गहलोत ने उन्हें वर्ष 2008-2013 के बीच राजस्थान बीज निगम का चेयरमैन बनाया और राज्य मंत्री का दर्जा दिया।
उसके बाद वर्ष 2018 में सरकार पुन: बनने पर सीएम गहलोत ने उन्हें राजस्थान पर्यटन विकास निगम (आरटीडीसी) का चेयरमैन बनाया और कैबिनेट मंत्री का दर्जा दिया है।
सरकार पर जब भी कोई राजनीतिक संकट आया हो या फिर राज्यसभा चुनाव हों या कोई उप चुनाव। राठौड़ हमेशा सीएम गहलोत के विश्वसनीय लोगों में शामिल रहे हैं।
राठौड़ अब अजमेर जिले में राजनीतिक रूप से सक्रिय हैं और पुष्कर और अजमेर (उत्तर) के विधानसभा क्षेत्रों से उनके चुनाव लड़ने की तैयारी कर रहे हैं।
पुष्कर सीट पर दो बार और अजमेर उत्तर चार बार से लगातार बीजेपी जीत रही है। पुष्कर के पास नांद गांव राठौड़ का मूल गांव है।
जुलाई-2020 में धर्मेन्द्र राठौड़ के जयपुर स्थित आवास पर सीआरपीएफ को साथ लेकर आयकर विभाग ने छापा मारा था। गुढ़ा जिस लाल डायरी को राठौड़ के घर से ताला तोड़कर निकाल लाने का दावा कर रहे हैं, यह उसी वक्त की घटना है।
हालांकि राजनीतिक हलकों में यह बात किसी के गले नहीं उतर रही कि सीआरपीएफ के जवानों को चकमा देकर किसी सीज्ड प्रॉपर्टी में कोई घुसकर कुछ निकाल लाए।
कांग्रेस ने दिया हुआ है राठौड़ को अनुशासनहीनता का नोटिस
कांग्रेस ने 25 सितंबर-2022 में तत्कालीन केन्द्रीय पर्यवेक्षक मल्लिकार्जुन खड़गे और पूर्व प्रभारी अजय माकन के जयपुर आने पर संसदीय कार्य मंत्री शांति धारीवाल के निवास पर विधायकों की हुई बैठक के बाद धारीवाल, जलदाय मंत्री महेश जोशी और धर्मेन्द्र राठौड़ को अनुशासनहीनता का नोटिस दिया था।
हालांकि इस नोटिस का जवाब तीनों ने दे दिया, लेकिन कांग्रेस की तरफ से अब तक उन नोटिसों के संबंध में क्या फैसला किया गया, इसका खुलाासा नहीं किया गया है।
राठौड़ उस घटना के बाद दिसंबर-2022 में राहुल गांधी की भारत जोड़ो यात्रा के दौरान अलवर जिले में स्वागत सत्कार समिति में भी शामिल किए गए थे। यात्रा के रूट की तैयारी के लिए भी राजस्व मंत्री रामलाल जाट के साथ राठौड़ भी प्रदेशाध्यक्ष गोविंद सिंह डोटासरा की टीम में शामिल थे।
यह भी पढ़ेंः
गुढ़ा बोले-अजमेर सेक्स स्कैंडल के विलेन सरकार में:लाल डायरी में एक-एक लेन-देन का हिसाब, मुझे पायलट की जरूरत नहीं
कांग्रेस सरकार के ट्रबल शूटर रहे मंत्री राजेंद्र सिंह गुढ़ा चुनावी साल में ट्रबल मेकर के रोल में आ गए हैं। विधानसभा में 'लाल डायरी' लहराकर गुढ़ा ने यूथ वोटर्स को खुश करने के साथ समाज के कई तबकों को साधने का प्रयास किया है...(यहां CLICK कर पढ़ें)